Wapens, dwelms by leerders gekry(Foto: Verskaf) Dagga, messe en sigarette is Donderdag tydens ŉ soek-en‑beslagleggingsoperasie by leerders van drie hoërskole in Barberton, Mpumalanga, gekonfiskeer. Die operasie is deur die verkeersintervensie-eenheid (VIE) en polisie uitgevoer. Dit maak deel uit van die skoolveiligheidstrategie van die regering. Volgens Vusi Shongwe, LUR vir gemeenskapsveiligheid in Mpumalanga, is van die dagga in vuurhoutjieboksies gevind. “Van die leerders wat in besit van dagga betrap is, het verklap wie hul verskaffers is,” sê Shongwe. Hierdie inligting het die span na ’n nabygeleë motorwassery in die dorp gelei. Daar is beslag gelê op twee 20 liter-emmers vol dagga en twee verdagtes is in hegtenis geneem. (Foto: Verskaf) Die skole sal interne stappe teen die leerders doen. Shongwe sê dit is diep teleurstellend dat daar ondanks al die programme en bewusmakingsveldtogte wat die departement met belanghebbendes in skole voer, steeds hierdie vlakke van misdadigheid in skole gevind word. “Ons sal wel voortgaan om steeds die programme by skole reg oor die provinsie uit te voer. Ons bly vasbeslote in ons pogings om ons skole veiliger te maak.” Hy blameer ook diegene wat die leerders van dwelms voorsien. “Hierdie kinders is ons toekoms, ons moenie ons land se toekoms aan hartelose en gewetenlose mense oorgee wat nie vir ons land se toekoms omgee nie.” Hy het ook by leerders en jongmense gepleit om meer op hul studies te fokus en ŉ positiewe leefstyl na te streef. “Kinders moet eerder opkyk na die positiewe rolmodelle in die samelewing en ophou om in die spore van slegte karakters te volg.”